**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL FIKSUOTŲ PAJAMŲ MOKESČIO DYDŽIŲ, TAIKOMŲ ĮSIGYJANT VERSLO LIUDIJIMUS 2019 METAIS VYKDOMAI VEIKLAI, PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė ir tikslas – nustatyti fiksuotus pajamų mokesčio dydžius, kurie bus taikomi įsigyjant verslo liudijimus veiklai, vykdomai 2019 metais Klaipėdos miesto savivaldybės teritorijoje ir Lietuvos Respublikoje bei lengvatų, taikomų gyventojams įsigyjantiems verslo liudijimus, sąrašą.

**2. Projekto rengimo priežastys ir kuo remiantis parengtas sprendimo projektas.**

Įgyvendinant Lietuvos Respublikos gyventojų pajamų mokesčio įstatymo (toliau - GPMĮ) nuostatas, savivaldybių tarybos nustato fiksuotus pajamų mokesčio dydžius veiklai, kuri vykdoma turint verslo liudijimą. Nuo 2018 m. sausio 1 d. įsigaliojus GPMĮ 6 straipsnio pakeitimams panaikinta minimalaus fiksuoto pajamų mokesčio dydžio nustatymo riba neribojant veiklos teritorijos vykdomoms veikloms ir verslo liudijimus įsigyjantiems asmenims taikyti fiksuoto dydžio pajamų mokesčio lengvatas savo biudžeto sąskaita turi teisę nustatyti pačios savivaldybių tarybos. Tačiau jei bus nustatytos lengvatos, neįtrauktos į Valstybinės mokesčių inspekcijos prie Lietuvos Respublikos finansų ministerijos (toliau – VMI) rekomenduojamą sąrašą, tai tinkamam šių lengvatų taikymui VMI turės sudaryti duomenų gavimo sutartis su kitomis valstybinėmis institucijomis arba prašyti gyventojų pateikti lengvatas pagrindžiančius dokumentus. Reikalavimas pateikti teisę į lengvatas pagrindžiančius dokumentus, apsunkintų ir pailgintų verslo liudijimų išdavimo procesą bei didintų administracinę naštą gyventojams, o tai sukeltų gyventojų nepasitenkinimą. Todėl VMI, siekiant užtikrinti sklandų verslo liudijimų išdavimą ir sudaryti galimybę gyventojams pasinaudoti mokestinėmis lengvatomis nedidinant administracinės naštos, savivaldybių taryboms rekomenduoja:

1. Lengvatų tvirtinimui naudoti VMI rekomenduojamą Verslo liudijimus įsigyjantiems gyventojams taikomų lengvatų sąrašo formą. Kadangi VMI FM yra sudariusi duomenų gavimo sutartis su įvairiomis valstybinėmis institucijomis ir šių sutarčių pagrindu gauna duomenis apie gyventojams priklausančias lengvatas, nurodytas ankstesnėje GPMĮ 6 straipsnio redakcijoje, tokiu būdu gyventojams yra sudaryta galimybė pasinaudoti jiems priklausančia mokestine lengvata, neteikiant jokių papildomų lengvatas pagrindžiančių dokumentų.

2. Atsižvelgiant į Lietuvos Respublikos mokesčių administravimo įstatymo 7 straipsnio nuostatas (mokesčių mokėtojų lygybės principą), lengvatas nustatyti laikantis lygiateisiškumo principo, t. y. lengvatos tam tikroms asmenų grupėms turėtų būti nustatomos vienodomis sąlygomis visiems šiai grupei priklausantiems gyventojams ir vienodomis sąlygomis visoms veiklos rūšims.

3. 2019 metų fiksuoto dydžio pajamų mokesčius apsvarstyti ir patvirtinti iki šių metų birželio mėnesio (kartu su žemės ir nekilnojamojo turto mokesčiais). VMI prašo sprendimų priėmimą paankstinti, kad galėtų tinkamai suvesti savivaldybių tarybų sprendimų duomenis ir einamųjų metų gruodžio mėnesį užtikrintų kitų metų verslo liudijimų išdavimą.

Rengiant šį sprendimo projektą buvo atsižvelgta į VMI rekomendacijas ir įvertinti VMI pateikti duomenys apie išduotus verslo liudijimus gyventojams Klaipėdos miesto savivaldybės teritorijoje, jų skaičių, sumokėtą pajamų mokestį ir suteiktas lengvatas.

Per 2016 m. Klaipėdos mieste išduota 5 793 verslo liudijimai, surinkta 460 799 Eur gyventojų pajamų mokesčio, suteikta lengvatų 115 339 Eur sumai. Atitinkamai per 2017 m. išduota 6 564 verslo liudijimai, surinkta 395 697 Eur gyventojų pajamų mokesčio, suteikta lengvatų 40 285 Eur sumai. Nors 2017 m. išduotų verslo liudijimų skaičius išaugo 13,3 proc. lyginant su 2016 m., tačiau surinkto gyventojų pajamų mokesčio suma sumažėjo 65 102 Eur. Šį sumažėjimą lėmė 2017 m. taikytas simbolinis 1 Eur fiksuotas pajamų mokesčio dydis gyvenamosios paskirties patalpų nuomos veiklai (kodas 051). Atsižvelgiant į pajamų mažėjimą ir nepasiektą taikyto simbolinio pajamų mokesčio tarifo taikymo gyvenamosios paskirties patalpų nuomai poveikį, 2018 m. šiai veiklai patvirtintas 209 Eur fiksuotas pajamų mokesčio dydis.

Siekiant nebloginti verslo aplinkos ir nemažinti miesto biudžeto pajamų šiuo sprendimo projektu siūloma 2019 m. nekeisti fiksuoto pajamų mokesčio dydžių ir palikti šiais metais galiojančius. Siūloma Klaipėdos miesto savivaldybės teritorijoje palikti diferencijuotus mokesčio dydžius nuo 1 iki 585 Eur, atsižvelgiant į veiklos rūšies mąstą, veiklos paklausumą, verslumą, pajamingumą, paslaugos pelningumą bei konkurenciją:

* 1 Eur mokestį 28 mažai populiarioms veiklos rūšims, kurių pajamingumas ir paslaugos kaina rinkoje maža;
* 35 Eur mokestį 9 veiklos rūšims, kur veiklą vykdo nedidelis gyventojų skaičius ir atsižvelgiant į rinkoje nedidelę paslaugos kainą;
* 209 Eur mokestį 12 veiklos rūšių, kurios vidutiniškai populiarioms, turinčios paklausą ir poreikį jomis verstis;
* 348 Eur mokestį, iš viso 25 veiklos rūšims;
* 417 Eur mokestį, iš viso 9 veiklos rūšims;
* 434 Eur mokestį 6 populiarioms, didelio pajamingumo ir kainos veiklos rūšims;
* 585 Eur mokestį 2 veiklos rūšims.

Taip pat siūloma 2019 m. tvirtinti 468 Eur fiksuoto mokesčio dydį visoms veiklos rūšims visoje Lietuvos Respublikoje, išskyrus Alytaus, Kauno, Klaipėdos, Palangos, Panevėžio, Šiaulių, Vilniaus miestų savivaldybių ir Neringos savivaldybės teritorijas bei Marijampolės savivaldybės Marijampolės miesto teritoriją bei 684 Eur – neribojant veiklos teritorijos.

Vadovaujantis VMI rekomendacija naudotis Verslo liudijimus įsigyjantiems gyventojams taikomų lengvatų sąrašo forma, siūloma 2019 m. tvirtinti lengvatas šiems verslo liudijimus įsigyjantiems asmenims:

* gyventojams, sulaukusiems senatvės pensijos amžiaus;
* tėvams (įtėviams), auginantiems tris ir daugiau vaikų (įvaikių) iki 18 metų arba vyresnių, jeigu jie mokosi mokyklose pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma;
* tėvams (motinoms, įtėviams, įmotėms), vieniems auginantiems vaiką (įvaikį) iki 18 metų arba vyresnį, jeigu jis mokosi mokyklose pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma;
* tėvams (įtėviams), auginantiems neįgalų vaiką (įvaikį) iki 18 metų arba vyresnį neįgalų vaiką (įvaikį), kuriam nustatytas specialusis nuolatinės slaugos poreikis;
* mokiniams (studentams), jeigu jie mokosi mokyklose pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma;
* asmenims, turintiems tradicinio amatininko statusą, kai įsigyja verslo liudijimą savo tradiciniam amatui;

- neįgaliems asmenims.

Siekiant išvengti galimo piktnaudžiavimo, siūloma palikti nuostatą, kad lengvatos netaikomos, kai verslo liudijime yra įrašytas daugiau nei vienas asmuo.

**3. Kokių rezultatų laukiama.**

Tikimasi, kad sprendimo projektu siūlomi pajamų mokesčio dydžiai sudarys palankesnes sąlygas smulkaus verslo plėtrai Klaipėdos miesto savivaldybėje, skatins verslo veiklos individualią iniciatyvą, mažins nedarbą, emigraciją bei skatins atlikti veiklą legaliai, sumokant mokesčius. Numatoma, kad nustačius tokius fiksuotus pajamų mokesčio dydžius padidės veikla užsiimančių gyventojų skaičius, sumažės išlaidų poreikis socialinėms išmokoms bei kompensacijoms, sumažės realus bedarbių skaičius.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Prognozuojama, kad 2019 metais už išduodamus verslo liudijimus į Klaipėdos miesto savivaldybės biudžetą gali būti surinkta apie 400 tūkst. Eur pajamų.

Pagal VMI duomenis 2017 m. Klaipėdos miesto savivaldybėje iš viso išduoti 6 564 verslo liudijimai, už jų išdavimą surinkta 395 697 Eur gyventojų pajamų mokesčio.

**6. Lėšų poreikis sprendimo įgyvendinimui.**

Sprendimo įgyvendinimui papildomų lėšų poreikio nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – siekiant, kad gyventojai ir toliau vystytų smulkųjį verslą su verslo liudijimais, 2019 metų mokestiniam laikotarpiui būtų nustatyti diferencijuoti, tačiau ne didesni nei ankstesniais metais, fiksuoti pajamų mokesčio dydžiai, taip pat nustatytos lengvatos atskiroms asmenų grupėms.

Neigiamų pasekmių nenustatyta.

PRIDEDAMA:

1. Lietuvos Respublikos gyventojų pajamų mokesčio įstatymo išrašas, 1 lapas;
2. Lietuvos Respublikos vietos savivaldos įstatymo išrašas, 5 lapai;
3. 2016-2017 m. statistiniai duomenys ir palyginimai, 5 lapai.

Mokesčių skyriaus vedėja Kristina Petraitienė